禮記/祭統
凡治人之道，莫急於禮。禮有五經，莫重於祭。夫祭者，非物自外至者也，自中出生於心也，心怵而奉之以禮。是故，唯賢者能盡祭之義。

賢者之祭也，必受其福。非世所謂福也。福者，備也；備者，百順之名也。無所不順者，謂之備。言內盡於己，而外順於道也。忠臣以事其君，孝子以事其親；其本一也。 上則順於鬼神，外則順於君長，內則以孝於親。如此之謂備。唯賢者能備，能備然後能祭。是故，賢者之祭也，致其誠信與其忠敬；奉之以物，道之以禮，安之以樂，參之以時。明薦之而已矣，不求其為。此孝子之心也。

祭者，所以追養繼孝也。孝者，畜也。順於道不逆於倫，是之謂畜。是故，孝子之事親也，有三道焉：生則養，沒則喪，喪畢則祭。養則觀其順也，喪則觀其哀也，祭則觀其敬而時也。盡此三道者，孝子之行也。
 
既內自盡，又外求助；昏禮是也。故國君取夫人之辭曰：「請君之玉女，與寡人共有敝邑，事宗廟社稷。」此求助之本也。夫祭也者，必夫婦親之，所以備外內之官也。官備則具備。水草之菹、陸產之醢，小物備矣；三牲之俎、八簋之實，美物備矣；昆蟲之異、草木之實，陰陽之物備矣。凡天之所生、地之所長，苟可薦者，莫不咸在，示盡物也。外則盡物，內則盡志；此祭之心也。是故，天子親耕於南郊，以共齊盛；王後蠶於北郊，以共純服。諸侯耕於東郊，亦以共齊盛；夫人蠶於北郊，以共冕服。天子、諸侯非莫耕也，王後、夫人非莫蠶也。身致其誠信；誠信之謂盡，盡之謂敬，敬盡然後可以事神明。此祭之道也。

及時將祭，君子乃齊。齊之為言齊也，齊不齊以致齊者也。是以君子非有大事也，非有恭敬也，則不齊。不齊則於物無防也，嗜欲無止也。及其將齊也，防其邪物，訖其嗜欲，耳不聽樂。故《記》曰：「齊者不樂。」言不敢散其志也。心不苟慮，必依於道；手足不苟動，必依於禮。是故君子之齊也，專致其精明之德也。故散齊七日以定之，致齊三日以齊之。定之之謂齊。齊者，精明之至也。然後可以交於神明也。

是故，先期旬有一日。宮宰宿夫人，夫人亦散齊七日，致齊三日。君致齊於外，夫人致齊於內；然後會於大廟。君純冕立於阼，夫人副禕立於東房。君執圭瓚裸尸，大宗執璋瓚亞裸。及迎牲，君執紖，卿大夫從，士執芻。宗婦執盎從夫人薦涚水。君執鸞刀羞嚌，夫人薦豆；此之謂夫婦親之。

及入舞，君執干戚就舞位，君為東上；冕而總幹，率其群臣，以樂皇尸。是故，天子之祭也，與天下樂之。諸侯祭也，與竟內樂之；冕而總幹，率其群臣，以樂皇尸。此與竟內樂之之義也。
 
夫祭有三重焉：獻之屬，莫重於裸；聲，莫重於升歌；舞，莫重於武宿夜。此周道也。凡三道者，所以假於外而以增君子之志也。故與志進退；志輕則亦輕，志重則亦重。輕其志而求外之重也，雖聖人弗能得也。是故君子之祭也，必身自盡也，所以明重也。道之以禮，以奉三重，而薦諸皇尸。此聖人之道也。

夫祭有餕，餕者，祭之末也，不可不知也。是故，古之人有言曰：「善終者如始。」餕其是已。是故，古之君子曰：「尸亦餕鬼神之餘也，惠術也，可以觀政矣。」是故， 尸謖，君與卿四人餕。君起，大夫六人餕；臣餕君之餘也。大夫起，士八人餕；賤餕貴之餘也。士起，各執其具以出，陳於堂下，百官進，徹之；下餕上之餘也。凡餕之道，每變以眾，所以別貴賤之等，而興施惠之象也。是故以四簋黍見其修於廟中也。廟中者，竟內之象也。祭者，澤之大者也。是故，上有大澤，則惠必及下， 顧上先下後耳，非上積重而下有凍餒之民也。是故上有大澤，則民夫人待於下流，知惠之必將至也，由餕見之矣。故曰：「可以觀政矣。」

夫祭之為物大矣，其興物備矣，順以備者也，其教之本與？是故，君子之教也，外則教之以尊其君長，內則教之以孝於其親。是故，明君在上，則諸臣服從；崇事宗廟社稷，則子孫順孝。盡其道，端其義，而教生焉。是故君子之事君也，必身行之。所不安於上，則不以使下；所惡於下，則不以事上。非諸人，行諸己，非教之道也。是故君子之教也，必由其本；順之至也，祭其是與？故曰：「祭者，孝之本也已。」

夫祭有十倫焉：見事鬼神之道焉，見君臣之義焉，見父子之倫焉，見貴賤之等焉，見親疏之殺焉，見爵賞之施焉，見夫婦之別焉，見政事之均焉，見長幼之序焉，見上下之際焉。此之謂十倫。

鋪筵設同幾，為依神也。詔祝於室，而出於祊。此交神明之道也。

君迎牲而不迎尸，別嫌也。尸在廟門外則疑於臣，在廟中則全於君；君在廟門外則疑於君，入廟門則全於臣、全於子。是故，不出者，明君臣之義也。

夫祭之道，孫為王父尸。所使為尸者，於祭者子行也。父北面而事之，所以明子事父之道也。此父子之倫也。

尸飲五，君洗玉爵獻卿；尸飲七，以瑤爵獻大夫；尸飲九，以散爵獻士及群有司。皆以齒，明尊卑之等也。

夫祭有昭穆。昭穆者，所以別父子、遠近、長幼、親疏之序而無亂也。是故，有事於大廟，則群昭群穆咸在而不失其倫。此之謂親疏之殺也。

古者明君，爵有德而祿有功；必賜爵祿於大廟，示不敢專也。故祭之日，一獻，君降立阼階之南；南鄉，所命北面，史由君右執策命之。再拜稽首，受書以歸，而舍奠於其廟。此爵賞之施也。

君卷冕立於阼，夫人副禕立於東房。夫人薦豆執校，執醴授之執鐙。尸酢夫人執柄，夫人授尸執足。夫婦相授受，不相襲處，酢必易爵。明夫婦之別也。

凡為俎者，以骨為主。骨有貴賤，殷人貴髀，周人貴肩，凡前貴於後。俎者，所以明祭之必有惠也。是故，貴者取貴骨，賤者取賤骨；貴者不重，賤者不虛，示均也。惠均則政行，政行則事成，事成則功立。功之所以立者，不可不知也。俎者，所以明惠之必均也。善為政者如此。故曰見政事之均焉。

凡賜爵，昭為一，穆為一。昭與昭齒，穆與穆齒，凡群有司皆以齒。此之謂長幼有序。

夫祭有畀煇、胞、翟、閽者，惠下之道也。唯有德之君為能行此。明足以見之，仁足以與之。畀之為言與也，能以其餘畀其下者也。煇者，甲吏之賤也；胞者，肉吏之賤者也；翟者，樂吏之賤者也；閽者，守門之賤者也。古者不使刑人守門，此四守者，吏之至賤者也。尸又至尊，以至尊既祭之末，而不忘至賤，而以其餘畀之。是故，明君在上，則竟內之民無凍餒者矣，此之謂上下之際。

凡祭有四時：春祭曰礿，夏祭曰禘，秋祭曰嘗，冬祭曰烝。礿禘，陽義也；嘗烝，陰義也。禘者，陽之盛也；嘗者，陰之盛也。故曰：「莫重於禘嘗。」古者：於禘也，發爵賜服，順陽義也；於嘗也，出田邑，發秋政，順陰義也。故《記》曰：「嘗之日，發公室，示賞也。」草艾則墨，未發秋政，則民弗敢草也。
 
故曰：禘嘗之義大矣。治國之本也，不可不知也。明其義者，君也；能其事者，臣也。不明其義，君人不全；不能其事，為臣不全。夫義者，所以濟志也，諸德之發也。是故，其德盛者，其志厚；其志厚者，其義章；其義章者，其祭也敬。祭敬，則竟內之子孫莫不敬矣。是故，君子之祭也，必身親蒞之，有故則使人可也。雖使人也，君不失其義者，君明其義故也。其德薄者，其志輕，疑於其義；而求祭，使之必敬也，弗可得已。祭而不敬，何以為民父母矣？

夫鼎有銘。銘者，自名也。自名，以稱揚其先祖之美，而明著之後世者也。為先祖者，莫不有美焉，莫不有惡焉；銘之義，稱美而不稱惡。此孝子、孝孫之心也。唯賢者能之。銘者，論譔其先祖之有德善、功烈、勳勞、慶賞、聲名，列於天下，而酌之祭器，自成其名焉，以祀其先祖者也。顯揚先祖，所以崇孝也。身比焉，順也；明示後世，教也。夫銘者，一稱而上下皆得焉耳矣。是故，君子之觀於銘也，既美其所稱，又美其所為。為之者，明足以見之，仁足以與之，知足以利之；可謂賢矣。賢而勿伐，可謂恭矣。

故衛孔悝之鼎銘曰：「六月丁亥，公假於大廟。公曰：『叔舅！乃祖莊叔，左右成公。成公乃命莊叔，隨難於漢陽，即宮於宗周，奔走無射。啟右獻公。獻公乃命成叔，纂乃祖服。乃考文叔，興舊耆欲，作率慶士，躬恤衛國，其勤公家，夙夜不解，民咸曰休哉！』公曰：『叔舅！予女銘，若纂乃考服。』悝拜稽首曰：『對揚以辟之，勤大命施於烝彝鼎。』」此衛孔悝之鼎銘也。古之君子，論譔其先祖之美，而明著之後世者也。以比其身，以重其國家；如此。子孫之守宗廟社稷者：其先祖無美而稱之，是誣也；有善而弗知，不明也；知而弗傳，不仁也。此三者，君子之所恥也。

昔者，周公旦有勳勞於天下。周公既沒，成王、康王追念周公之所以勳勞者，而欲尊魯，故賜之以重祭。外祭，則郊社是也；內祭，則大嘗禘是也。夫大嘗禘，升歌《清廟》，下而管《象》；朱幹玉戚，以舞《大武》；八佾，以舞《大夏》。此天子之樂也。康周公，故以賜魯也。子孫纂之，至於今不廢，所以明周公之德而又以重其國也。

礼記